กทม.โต้สื่อนอก ยัน “จตุจักร” ไม่ใช่ต้นตอแพร่โควิด กำชับตลาดนัดเอกชน ทำตามมาตรการเคร่งครัด
กทม.โต้สื่อนอก ยัน “จตุจักร” ไม่ใช่ต้นตอแพร่โควิด กำชับตลาดนัดเอกชน ทำตามมาตรการเคร่งครัด
กทม.โต้สื่อนอก ยัน “จตุจักร” ไม่ใช่ต้นตอแพร่โควิด กำชับตลาดนัดเอกชน ทำตามมาตรการเคร่งครัด
25 ก.พ. 2564

นายพินิต อารยะศิลปธร ผู้อำนวยการสำนักงานตลาดกรุงเทพมหานคร กล่าวถึงกรณีสื่อต่างประเทศเสนอข่าวตลาดค้าสัตว์ในสวนจตุจักร กรุงเทพฯ อาจเป็นสถานที่ต้นกำเนิดเชื้อไวรัสโควิด-19 ก่อนที่จะเกิดการแพร่ระบาดที่เมืองอู่ฮั่นของจีน และทำให้เกิดการแพร่ระบาดไปทั่วโลกว่า ตลาดนัดจตุจักร ซึ่งอยู่ในความดูแลของสำนักงานตลาดกรุงเทพมหานคร ไม่อนุญาตให้นำสัตว์เลี้ยงเข้ามาจำหน่ายแต่อย่างใด โดยอนุญาตให้จำหน่ายเฉพาะสินค้าประเภทเสื้อผ้า ของใช้เบ็ดเตล็ด และต้นไม้เท่านั้น
โดยที่ผ่านมา กรุงเทพมหานครได้ดำเนินการตามมาตรการป้องกันการแพร่ระบาดของโรคติดเชื้อไวรัสโคโรนา 2019 (โควิด-19) ในตลาดนัดจตุจักรอย่างต่อเนื่อง เพื่อดูแลความปลอดภัยและสร้างความมั่นใจให้กับผู้ค้าและประชาชนที่เข้ามาใช้บริการ โดยเพิ่มความถี่ล้างทำความสะอาดและฉีดพ่นยาฆ่าเชื้อภายในตลาด จึงขอให้ประชาชนและนักท่องเที่ยวเชื่อมั่นในความปลอดภัยในการเข้าใช้บริการภายในตลาดนัดจตุจักร
นายอาฤทธิ์ ศรีทอง ผู้อำนวยการเขตจตุจักร กทม. กล่าวว่า สำหรับตลาดค้าสัตว์ตามที่สื่อต่างประเทศระบุคาดว่าเป็นตลาดศรีสมรัตน์ ซึ่งเป็นตลาดเอกชนที่อยู่ในบริเวณข้างเคียงกับตลาดนัดจตุจักร ตั้งอยู่ในพื้นที่ของการรถไฟแห่งประเทศไทย (ร.ฟ.ท.) บริเวณถนนกำแพงเพชร 4 แขวงจตุจักร เขตจตุจักร เป็นตลาดจำหน่ายสัตว์เลี้ยง สัตว์ปีก ปลาสวยงาม ซึ่งกรุงเทพมหานคร โดยสำนักงานเขตจตุจักร ได้ประชุมหารือร่วมกับหน่วยงานที่เกี่ยวข้อง อาทิ สถานีตำรวจนครบาลบางซื่อ ร.ฟ.ท. กองกำกับการตำรวจรถไฟ กอ.รมน.กทม. พร้อมลงพื้นที่ตลาดศรีสมรัตน์พบว่ามาตรการป้องกันโควิด-19 ยังไม่เป็นไปตามที่กำหนด
ดังนั้น จึงได้ขอความร่วมมือผู้ประกอบการตลาดดังกล่าว จัดระเบียบแผงค้าและปฏิบัติตามมาตรการป้องกันโควิด-19 ซึ่งสำนักงานเขตจตุจักรได้ดำเนินการตรวจแนะนำให้ปฏิบัติตามมาตรการป้องกันโควิด-19 ในตลาดอย่างต่อเนื่อง โดยให้ล้างทำความสะอาดและฉีดพ่นยาฆ่าเชื้อบริเวณตลาด จำกัดทางเข้า-ออก มีการตั้งจุดคัดกรอง ตรวจวัดอุณหภูมิร่างกาย ผู้มาใช้บริการและจุดลงทะเบียนผ่านแอปพลิเคชันไทยชนะ จัดให้มีเจลแอลกอฮอล์ล้างมือตามจุดต่าง ๆ และภายในร้าน ติดป้ายจำกัดจำนวนผู้เข้าใช้บริการ กำหนดจุดเว้นระยะห่างระหว่างบุคคล เพื่อไม่ให้เกิดความแออัด และกำหนดให้ผู้ค้าและผู้ที่มาใช้บริการต้องสวมหน้ากากผ้า หรือหน้ากากอนามัยทุกคน เป็นต้น เพื่อความปลอดภัยและสร้างความมั่นใจให้กับผู้ค้าและประชาชนที่เข้ามาใช้บริการ
นอกจากนี้ ได้ประสานหารือกับกรมอุทยานแห่งชาติ สัตว์ป่า และพันธุ์พืช ซึ่งกรมอุทยานฯ ระบุข้อมูลที่กล่าวว่าไทยอาจเป็นแหล่งแพร่กระจายของเชื้อไวรัสโควิด-19 ไม่เป็นความจริงแต่อย่างใด